আলীকদম কিন্ডারগার্টেন স্কুলে বার্ষিক বনভোজন ও সাংস্কৃতিক অনুষ্ঠান অনুষ্ঠিত

সুশান্ত কান্তি তঞ্চঙ্গ্যা, আলীকদম;

বান্দরবানের আলীকদমে উৎসবমুখর পরিবেশে অনুষ্ঠিত হয়েছে আলীকদম কিন্ডারগার্টেন স্কুলের বার্ষিক বনভোজন ও সাংস্কৃতিক অনুষ্ঠান।

বৃহস্পতিবার (১১ ডিসেম্বর) সকাল সাড়ে ১০টায় আলীকদম কিন্ডারগার্টেন স্কুলের আয়োজনে এবং আলীকদম সেনা জোনের সহযোগিতায় স্কুল ক্যাম্পাসে এই আয়োজন অনুষ্ঠিত হয়।

অনুষ্ঠানে প্রধান অতিথি হিসেবে উপস্থিত ছিলেন প্রতিষ্ঠানের সভাপতি ও আলীকদম সেনা জোনের জোন কমান্ডার লে. কর্নেল মো. আশিকুর রহমান আশিক, এসপিপি, পিএসসি।

বিশেষ অতিথি হিসেবে উপস্থিত ছিলেন মেজর মো. আবুল হাসান পলাশ, পিএসপি (উপ-অধিনায়ক, ৩১ বীর), মেজর মো. হাফিজুর রহমান হাফিজ, পিএসসি (কোম্পানি কমান্ডার) এবং আলীকদম কিন্ডারগার্টেন স্কুলের অধ্যক্ষ আনিকা বিনতে জাহিদ। এছাড়াও প্রতিষ্ঠানের শিক্ষক, বিভিন্ন শ্রেণির শিক্ষার্থী ও অভিভাবকরা অনুষ্ঠানে অংশ নেন।

দিনব্যাপী আয়োজনে শিক্ষার্থীদের অংশগ্রহণে বিভিন্ন ক্রীড়া প্রতিযোগিতা ও মনোজ্ঞ সাংস্কৃতিক পরিবেশনা অনুষ্ঠিত হয়। প্রতিযোগিতায় বিজয়ীদের হাতে পুরস্কার তুলে দেন জোন কমান্ডার এবং স্কুলের অধ্যক্ষ। পাশাপাশি অংশগ্রহণে উৎসাহ হিসেবে জোন কমান্ডারের পক্ষ থেকে শিক্ষার্থীদের নগদ ৫,০০০ টাকা উপহার দেওয়া হয়।

আগত অতিথি ও অভিভাবকেরা বলেন, এ ধরনের আয়োজন শিক্ষার্থীদের শিক্ষা, শৃঙ্খলা ও সাংস্কৃতিক বিকাশে গুরুত্বপূর্ণ ভূমিকা রাখে।