আলীকদম বাজারে অবৈধ ফুটপাত দখলমুক্ত রাখতে সেনা জোনের বিশেষ অভিযান

সুশান্ত কান্তি তঞ্চঙ্গ্যা, আলীকদম;

বান্দরবানের আলীকদম বাজারে ফুটপাত দখল, অবৈধ স্থাপনা, হোটেল-মোটেল ও রিসোর্টের অনিয়ম চিহ্নিতকরণসহ বাজারের সামগ্রিক পরিবেশ স্বচ্ছ ও নিরাপদ রাখতে বিশেষ মনিটরিং অভিযান পরিচালনা করেছে সেনাবাহিনী।

বুধবার (১০ ডিসেম্বর) সকাল ১০টা থেকে সাড়ে ১২টা পর্যন্ত আলীকদম সেনা জোনের উদ্যোগে ৩১ বীর আলীকদম সেনা জোনের লে. তাফসির মাহমুদের নেতৃত্বে বাজার এলাকায় এ অভিযান পরিচালিত হয়। বাজারকে পরিচ্ছন্ন রাখা, অবৈধ দখলমুক্ত করা, খাদ্য নিরাপত্তা নিশ্চিত করা ও ওষুধ নিয়ন্ত্রণ তদারকি ছিল এই অভিযানের মূল লক্ষ্য।

অভিযানের সময় ফুটপাত ও সড়কের উপর অবৈধভাবে স্থাপিত দোকান ও নির্মাণকাজ অপসারণের জন্য মালিকপক্ষকে প্রয়োজনীয় নির্দেশনা দেওয়া হয় এবং বেশ কয়েকটি দোকান চিহ্নিত করা হয়।

এছাড়া বাজারস্থ অর্কিড হোটেল অ্যান্ড রেসিডেন্সিয়াল, হোটেল জব্বারিয়া, হোটেল ঝাল বিতান ও দ্য দামতুয়া ইন–এর রান্নাঘর, খাবারের মান, সংরক্ষণব্যবস্থা এবং সার্ভিং এরিয়ার স্বাস্থ্যঝুঁকি পরিদর্শন করা হয়। রান্নাঘর অপরিচ্ছন্ন রাখা, খাবার অনিয়মিতভাবে সংরক্ষণ এবং নোংরা পরিবেশে প্লেট ব্যবহারের কারণে সংশ্লিষ্টদের মৌখিক সতর্কবার্তা প্রদান করে সেনাবাহিনী।

অভিযানে বনফুলের পশ্চিম পাশে সরকারি ডাক বাংলোর পরিত্যক্ত জায়গায় বাজার কমিটি কর্তৃক নির্মাণাধীন একটি স্থাপনাও পরিদর্শন করা হয়। কাগজপত্র ও অনুমোদনবিহীন নির্মাণের বিষয়ে বাজার কমিটিকে মৌখিক নির্দেশনা দেওয়া হয়।

অর্কিড রেস্টুরেন্ট অ্যান্ড আবাসিক হোটেলে অবস্থানরত অতিথিদের নিরাপত্তা ও হোটেলের নিয়ম-শৃঙ্খলা বিষয়ে ম্যানেজমেন্টের সঙ্গে প্রয়োজনীয় দিকনির্দেশনা প্রদান করা হয়। পরবর্তীতে দ্য দামতুয়া ইন-এর রান্নাঘরও পরিদর্শন করা হয়।

আলীকদম সেনা জোনের পক্ষ থেকে জানানো হয়, বাজারের শৃঙ্খলা ও নিয়ম অমান্য করে কেউ অবৈধ দখল বা অনিয়ম অব্যাহত রাখলে তাদের বিরুদ্ধে আইনগত ব্যবস্থা নেওয়া হবে।

সেনাবাহিনীর এ মহৎ উদ্যোগকে স্বাগত জানিয়েছেন আলীকদমবাসী। স্থানীয়দের আশা, বাজারের শৃঙ্খলা ও জনস্বার্থ রক্ষায় এ ধরনের কার্যক্রম ভবিষ্যতেও অব্যাহত থাকবে।