লামায় কাফনের কাপড় পরে ইটভাটা শ্রমিকদের আন্দোলন

সিবিএন ডেস্ক ;

লামা উপজেলার ফাইতং ইউনিয়নে কর্মসংস্থান ধ্বংসের আশঙ্কায় কাফনের কাপড় পরে আন্দোলনে নেমেছেন ব্রিক ফিল্ড শ্রমিকরা। রোববার (১৬ নভেম্বর) সকাল ১০টায় লামা–ফাইতং সড়কে শত শত শ্রমিক অবস্থান নেন। পরিবেশ অধিদপ্তর ও প্রশাসনের অভিযানকারীদের গাড়িবহর পৌঁছালে শ্রমিকরা কাফনের কাপড় পরে সড়কে শুয়ে পড়ে প্রতিবাদ জানান।

বান্দরবান পরিবেশ অধিদপ্তর ও প্রশাসনের ইটভাটা বন্ধে অভিযানের বিরোধিতা জানিয়ে শ্রমিকরা জানান, এই পদক্ষেপ বাস্তবায়িত হলে তাদের কর্মসংস্থান ঝুঁকির মুখে পড়বে। স্থানীয় সূত্রে জানা গেছে, ফাইতং ইউনিয়নের প্রায় ২৫টিরও বেশি ইটভাটায় ১৫ হাজারের বেশি শ্রমিক কাজ করেন।

শ্রমিকদের দাবি, ইটভাটাগুলোই তাদের প্রধান কর্মসংস্থান। এসব ভাটা বন্ধ হলে হাজার হাজার শ্রমিক বেকার হয়ে অর্থনৈতিক সংকটে পড়বেন।

অপরদিকে পরিবেশ ও প্রতিবেশের ক্ষতি করে এমন অবৈধ ইটভাটার বিরুদ্ধে বাংলাদেশ পরিবেশ সংরক্ষণ আইন, ১৯৯৫ (সংশোধিত ২০১০) এবং ইট প্রস্তুত ও ভাটা স্থাপন (নিয়ন্ত্রণ) আইন অনুযায়ী ব্যবস্থা নিতে বান্দরবান জেলা প্রশাসন ও পরিবেশ অধিদপ্তর যৌথভাবে অভিযান শুরু করেছে।

পরিবেশ অধিদপ্তর ও প্রশাসন পরিবেশ রক্ষায় অভিযান চালিয়ে যাওয়ার ঘোষণা দিলেও শ্রমিকদের তীব্র প্রতিবাদের মুখে অভিযান দল বাধাগ্রস্ত হয়। নাম প্রকাশে অনিচ্ছুক কয়েকজন ঠিকাদার অভিযোগ করে বলেন, “পার্বত্য এলাকার কাছে অন্যান্য স্থানে ইটভাটা চালু থাকলেও এখানে তা করতে দিচ্ছে না পরিবেশ অধিদপ্তর ও প্রশাসন। এই দ্বিচারিতায় শ্রমিকরা ক্ষুব্ধ।”

অন্যদিকে আন্দোলনকারী শ্রমিকরা ঘোষণা দেন, জীবন দিয়ে হলেও তারা হাজার হাজার শ্রমিকের কর্মসংস্থান ধ্বংস হতে দেবেন না।

এ বিষয়ে জানতে বান্দরবান পরিবেশ অধিদপ্তর ও প্রশাসনের সংশ্লিষ্ট কর্মকর্তাদের একাধিকবার ফোন করা হলেও সংযোগ না পাওয়ায় তাদের মন্তব্য পাওয়া সম্ভব হয়নি।