কুরুকপাতায় নবনির্মিত বৌদ্ধবিহারের উদ্বোধন করলেন জোন কমান্ডার

সুশান্ত কান্তি তঞ্চঙ্গ্যা, আলীকদম;

বান্দরবানের আলীকদম উপজেলার দূর্গম কুরুকপাতা ইউনিয়নে শান্তি, সম্প্রীতি ও ধর্মীয় সহনশীলতার অনন্য দৃষ্টান্ত স্থাপন করে উদ্বোধন করা হলো নবনির্মিত কুরুকপাতা বৌদ্ধবিহার।

বৃহস্পতিবার (১২ ডিসেম্বর) সকাল ১০টায় কুরুকপাতা বাজারে পার্বত্য চট্টগ্রাম উন্নয়ন বোর্ডের নবনির্মিত বৌদ্ধবিহারের উদ্বোধন উপলক্ষে শান্তির প্রতীক পায়রা উড়িয়ে আনুষ্ঠানিকভাবে উদ্বোধন করা হয়। অনুষ্ঠানে ম্রো-মার্মা সম্প্রদায়ের ধর্মাবলম্বী, ভান্তে, স্থানীয় জনপ্রতিনিধি ও বিভিন্ন শ্রেণি–পেশার মানুষের অংশগ্রহণে ধর্মীয় ভাবগাম্ভীর্যপূর্ণ পরিবেশ সৃষ্টি হয়।

৪ নম্বর কুরুকপাতা ইউনিয়নের চেয়ারম্যান ক্রাতপুং ম্রোর সভাপতিত্বে এবং মেলা পরিচালনা কমিটির সাধারণ সম্পাদক নেপিউ ম্রোর সঞ্চালনায় অনুষ্ঠিত উদ্বোধনী অনুষ্ঠানে প্রধান অতিথি ও উদ্বোধক হিসেবে উপস্থিত ছিলেন ৩১ বীর আলীকদম সেনাজোনের জোন কমান্ডার লে. কর্নেল মো. আশিকুর রহমান আশিক, এসপিপি, পিএসসি।

বিশেষ অতিথি হিসেবে উপস্থিত ছিলেন আলীকদম সেনাজোনের উপ-অধিনায়ক মো. হাসান পলাশ, বান্দরবান পার্বত্য জেলা পরিষদের সদস্য সাইফুল ইসলাম রিমন, ৬ নম্বর ওয়ার্ডের ইউপি সদস্য লেংক্লাং ম্রোসহ মার্মা–ম্রো সম্প্রদায়ের গণ্যমান্য ব্যক্তিবর্গ ও দায়ক–দায়িকারাও অনুষ্ঠানে যোগ দেন।

অনুষ্ঠানে প্রধান অতিথি তাঁর বক্তব্যে বলেন,
“কুরুকপাতা ইউনিয়নের বহু পাড়ায় পানির সংকট রয়েছে। এসব এলাকায় সোলার সিস্টেম ব্যবহার করে মোটরের মাধ্যমে নিচ থেকে পানি তোলার ব্যবস্থা করতে আমরা উদ্যোগ নিচ্ছি। ইতোমধ্যে প্রায় ৭০ লাখ টাকার প্রকল্পের কাজ হাতে নেওয়া হয়েছে। পাহাড়ভাঙ্গা পাড়া এলাকায় নতুন স্কুল স্থাপনের কাজও চলমান। যেসব দূর্গম পাড়ায় চিকিৎসাসেবা নেই, সেখানে স্বাস্থ্য কমপ্লেক্সের মাধ্যমে ছোটখাটো ওষুধের দোকান স্থাপনের বিষয়টি আমরা বিবেচনায় রেখেছি।”

তিনি আরও বলেন, “আপনারা সন্তানদের স্কুলে পাঠাবেন—তারা শিক্ষিত হয়ে দেশের বিভিন্ন স্থানে অবদান রাখতে পারবে। শান্তি, শৃঙ্খলা ও উন্নয়ন বজায় রাখতে আমরা এখানে আছি আপনাদের নিরাপত্তা নিশ্চিত করতে। কুরুকপাতা ইউনিয়ন মিয়ানমার সীমান্তবর্তী হওয়ায় অস্ত্র ও মাদক প্রবেশের ঝুঁকি রয়েছে। এগুলো আপনাদের সমাজকে ক্ষতিগ্রস্ত করতে পারে। তাই তরুণ-যুবকদের এসব অপরাধ থেকে দূরে রাখতে অভিভাবকদের এগিয়ে আসতে হবে। সেনাবাহিনী কারও ক্ষতি করতে নয়, বরং আপনাদের নিরাপত্তা নিশ্চিত করতেই দায়িত্ব পালন করছে।”

উদ্বোধনী অনুষ্ঠানকে কেন্দ্র করে আলীকদম সেনাজোনের তত্ত্বাবধানে এলাকায় বিনামূল্যে চিকিৎসাসেবা ও ওষুধ বিতরণ, সুবিধাবঞ্চিত শীতার্তদের মধ্যে কম্বল বিতরণ এবং বৌদ্ধবিহারের উন্নয়নে জেলা পরিষদ ও সেনাজোনের পক্ষ থেকে আর্থিক অনুদান প্রদান করা হয়। এসব মানবিক উদ্যোগে স্থানীয়দের মধ্যে সন্তুষ্টি ও কৃতজ্ঞতার সাড়া পাওয়া গেছে।

কুরুকপাতায় নবনির্মিত বৌদ্ধবিহারের উদ্বোধন স্থানীয় সম্প্রদায়ের জন্য যেমন ধর্মীয় উৎকর্ষের প্রতীক, তেমনি সেনাবাহিনীর সমাজকল্যাণমূলক কর্মকাণ্ড এলাকাবাসীর সঙ্গে সুসম্পর্ক আরও দৃঢ় করেছে।