আলীকদমে যৌথ অভিযানে ইয়াবাসহ আটক

আলীকদম প্রতিনিধি;

বান্দরবানের আলীকদম উপজেলায় সেনাবাহিনী ও পুলিশের যৌথ অভিযানে ৩ হাজার ৮শ ইয়াবাসহ রুহুল আমিন নামে এক ব্যক্তিকে আটক করা হয়েছে। তিনি সদর ইউনিয়নের খুল্যামিয়া পাড়ার আব্দুর রহিমের ছেলে।

শনিবার (২৯ নভেম্বর) রাত সাড়ে ৯টার দিকে খুইল্ল্যা মিয়া পাড়ায় রুহুল আমিনের বসতবাড়িতে গোয়েন্দা সংস্থার তথ্যের ভিত্তিতে সেনাবাহিনী ও পুলিশ যৌথ অভিযান চালায়—এ তথ্য যৌথবাহিনীর পাঠানো সংবাদ বিজ্ঞপ্তিতে জানানো হয়েছে।

বিজ্ঞপ্তিতে আরও বলা হয়, খুইল্ল্যা মিয়া পাড়ায় ১০ হাজার ইয়াবা মজুদ রাখা হয়েছে—এমন তথ্যের ভিত্তিতে আলীকদম জোনের জোনাল স্টাফ অফিসার ক্যাপ্টেন ফাহিম মুনতাসিরের নেতৃত্বে অভিযান পরিচালিত হয়। অভিযানে রুহুল আমিনের ঘর তল্লাশি করে ৩ হাজার ৮শ ইয়াবা উদ্ধার এবং তাকে ঘটনাস্থলেই আটক করা হয়। অভিযানের খবর পেয়ে আলীকদম প্রেসক্লাবের সভাপতি মমতাজ উদ্দিন পালিয়ে যান বলেও বিজ্ঞপ্তিতে উল্লেখ করা হয়।

এ বিষয়ে আলীকদম থানার উপপরিদর্শক (এসআই) ইয়ামিন মিশু ঘটনার সত্যতা নিশ্চিত করে বলেন, আটক রুহুল আমিনের বিরুদ্ধে মাদকদ্রব্য নিয়ন্ত্রণ আইনে মামলা দায়ের করা হয়েছে এবং তাকে আদালতে সোপর্দ করা হয়েছে।