আলীকদম ৫৭ বিজিবির অর্থায়নে থানচির দুর্গম বুলুপাড়ায় প্রাথমিক বিদ্যালয় নির্মিত

সুশান্ত কান্তি তঞ্চঙ্গ্যা, আলীকদম;

সীমান্ত সুরক্ষার পাশাপাশি মানবিক ও সামাজিক উন্নয়নের অংশ হিসেবে বান্দরবানের থানচি উপজেলার দুর্গম রেমাক্রি ইউনিয়নের বুলুপাড়ায় বর্ডার গার্ড বাংলাদেশ (বিজিবি)–এর পৃষ্ঠপোষকতা ও অর্থায়নে একটি প্রাথমিক বিদ্যালয় নির্মাণ করা হয়েছে। আলীকদম ব্যাটালিয়ন (৫৭ বিজিবি)-এর এই উদ্যোগে স্থানীয় প্রায় ৭০–৮০ জন শিক্ষাবঞ্চিত শিশু শিক্ষার সুযোগ পাবে।

মঙ্গলবার (২ ডিসেম্বর) আলীকদম ব্যাটালিয়ন (৫৭ বিজিবি)-এর অধিনায়ক লে. কর্নেল আব্দুল্লাহ আল মেহেদী বিদ্যালয়টি আনুষ্ঠানিকভাবে উদ্বোধন করেন। এ সময় বিভিন্ন পদবির বিজিবি সদস্য, স্থানীয় পাড়ার কারবারী এবং গণ্যমান্য ব্যক্তিরা উপস্থিত ছিলেন।

উদ্বোধনী অনুষ্ঠানে অধিনায়ক লে. কর্নেল আব্দুল্লাহ আল মেহেদী বিদ্যালয়ের ৪০–৫০ জন শিক্ষার্থীর হাতে প্রাথমিক শিক্ষার বই, খাতা, কলম, পেন্সিল, রাবারসহ শিক্ষা সহায়ক সামগ্রী এবং বিস্কুট ও চকলেট তুলে দেন।

সংবাদ বিজ্ঞপ্তিতে বলা হয়, দেশের সর্ব দক্ষিণ-পূর্বাঞ্চলের শেষ প্রান্তে অবস্থিত বুলুপাড়ার মতো দুর্গম পার্বত্য এলাকায় বিজিবির স্বউদ্যোগে প্রতিষ্ঠিত এই প্রাথমিক বিদ্যালয় স্থানীয় তিনটি পাড়ায় বসবাসরত প্রায় ৫০টি পরিবারের জীবনমান উন্নয়নে সহায়ক ভূমিকা রাখবে। বিজিবির এই মানবিক উদ্যোগ স্থানীয় হতদরিদ্র নৃগোষ্ঠীর শিশুদের শিক্ষায় নতুন সম্ভাবনার দ্বার খুলে দিয়েছে।

উল্লেখ্য, আলীকদম ব্যাটালিয়ন (৫৭ বিজিবি) সীমান্ত নিরাপত্তা, চোরাচালান ও মাদকদ্রব্য দমন ছাড়াও “অপারেশন উত্তরণ”–এর আওতায় দুর্গম পাহাড়ি এলাকায় বসবাসরত নৃগোষ্ঠী জনগোষ্ঠীর মাঝে মানবিক কার্যক্রম পরিচালনা করছে। তারা বিনামূল্যে চিকিৎসা সেবা, খাদ্য ও বস্ত্র বিতরণ, আর্থিক অনুদান এবং দুর্যোগে ত্রাণসামগ্রী বিতরণের মাধ্যমে পাহাড়ি-বাঙালি সম্প্রীতি জোরদারে উল্লেখযোগ্য ভূমিকা রাখছে।