ঘুমধুম সীমান্তে ৩৪ বিজিবির অভিযানে ৫০ হাজার ইয়াবা উদ্ধার

আবদুর রশিদ, নাইক্ষ্যংছড়ি;

বান্দরবানের নাইক্ষ্যংছড়ি উপজেলার ঘুমধুম সীমান্ত এলাকায় বিশেষ অভিযান পরিচালনা করে আসামীবিহীন ৫০ হাজার পিস বার্মিজ ইয়াবা ট্যাবলেট উদ্ধার করেছে বর্ডার গার্ড বাংলাদেশ (বিজিবি)–এর ৩৪ ব্যাটালিয়ন।
মঙ্গলবার (২৫ নভেম্বর) ভোরে ঘুমধুম বিওপির একটি বিশেষ টহলদল মাটির নিচে লুকিয়ে রাখা এসব ইয়াবা উদ্ধার করে।

বিজিবি জানায়, গোপন সংবাদের ভিত্তিতে টহলদল জানতে পারে—সীমান্ত পিলার ৩২–এর আনুমানিক ৮০০ মিটার ভেতরে ঘুমধুম মধ্যমপাড়া এলাকায় একটি বড় ইয়াবা চালান মাটিচাপা দিয়ে রাখা হয়েছে। পরে রাত ১টা থেকে অভিযান শুরু করে টহলদল। ভোর ৪টার দিকে এনাম নামের এক ব্যক্তির বাড়ির বারান্দার নিচ থেকে মাটির নিচে লুকানো ৫০ হাজার ইয়াবা ট্যাবলেট উদ্ধার করা হয়।

৩৪ বিজিবির অধিনায়ক লে. কর্নেল এস এম খায়রুল আলম, পিএসসি বলেন, সীমান্ত সুরক্ষার পাশাপাশি মাদক ও চোরাচালান প্রতিরোধে বিজিবি কঠোর অবস্থান বজায় রেখেছে। ভবিষ্যতেও এ ধরনের অভিযান অব্যাহত থাকবে।

উদ্ধার করা ইয়াবার বিষয়ে প্রয়োজনীয় আইনগত প্রক্রিয়া চলমান রয়েছে।