আলীকদমে স্থানীয় ম্রো নেতৃস্থানীয় ব্যক্তিবর্গের সাথে মতবিনিময় সভা

সুশান্ত কান্তি তঞ্চঙ্গ্যা, আলীকদম;

বান্দরবানের আলীকদমে সেনা জোনের উদ্যোগে দিনব্যাপী ফ্রি মেডিকেল ক্যাম্প, মতবিনিময় সভা, শুভেচ্ছা উপহার প্রদান, খেলাধুলার সামগ্রী ও বই বিতরণ কর্মসূচি অনুষ্ঠিত হয়েছে। এ মানবিক কার্যক্রমে শতাধিক ম্রো নারী-পুরুষ ও শিক্ষার্থী চিকিৎসাসেবা গ্রহণ করেন।

রবিবার (১৬ নভেম্বর) সকাল ১১টা ৩০ মিনিটে সদর দপ্তর ৬৯ পদাতিক ব্রিগেড, বান্দরবানের তত্ত্বাবধানে এবং আলীকদম সেনা জোনের ব্যবস্থাপনায় আলীকদম ম্রো কল্যাণ ছাত্রাবাসের হলরুমে স্থানীয় ম্রো নেতৃস্থানীয় ব্যক্তিবর্গের সাথে মতবিনিময় সভা অনুষ্ঠিত হয়।

আলীকদম ম্রো কল্যাণ ছাত্রাবাসের পরিচালক ইয়ংলক ম্রোর সঞ্চালনায় অনুষ্ঠানে প্রধান অতিথি হিসেবে উপস্থিত ছিলেন বান্দরবান রিজিয়ন কমান্ডার ব্রিগেডিয়ার জেনারেল এস. এম. রাকিব ইবনে রেজওয়ান, এএফডব্লিউসি, পিএসসি।

অনুষ্ঠানে আরও উপস্থিত ছিলেন আলীকদম উপজেলা নির্বাহী কর্মকর্তা মো. মনজুর আলম, নবাগত জোন কমান্ডার ৩১ বীর আলীকদম সেনা জোনের লে. কর্নেল আশিকুর রহমান আশিক (এসপিপি, পিএসসি), বিদায়ী জোন কমান্ডার লে. কর্নেল শওকাতুল মোনায়েম (পিএসসি), আলীকদম থানার ওসি মীর্জা জহির উদ্দিন, আলীকদম প্রেসক্লাব সভাপতি মমতাজ উদ্দিন আহমেদ, ৪ নং কুরুকপাতা ইউনিয়নের চেয়ারম্যান ক্রাতপুং ম্রোসহ স্থানীয় ম্রো জনগোষ্ঠীর গণ্যমান্য ব্যক্তিবর্গ।

প্রধান অতিথির বক্তব্যে ব্রিগেডিয়ার জেনারেল এস. এম. রাকিব ইবনে রেজওয়ান ম্রো জনগোষ্ঠীর জীবনমান, শিক্ষা, স্বাস্থ্যসেবা ও মৌলিক চাহিদা সম্পর্কে খোঁজখবর নেন এবং তাদের উন্নয়নে সেনাবাহিনীর মানবিক কার্যক্রম ভবিষ্যতেও অব্যাহত থাকবে বলে আশ্বাস দেন।

এ সময় ম্রো শিক্ষার্থীদের মাঝে খেলাধুলার সামগ্রী ও বই বিতরণ করা হয়। ম্রো কল্যাণ ছাত্রাবাসের শিক্ষার্থীদের মাঝে শুভেচ্ছা উপহার এবং উপস্থিত ম্রো সম্প্রদায়ের সদস্যদের মাঝে নগদ অর্থ সহায়তা প্রদান করা হয়। এসব সহায়তা পেয়ে স্থানীয়দের মাঝে স্বস্তি ও আনন্দের ছাপ দেখা যায়।

ফ্রি মেডিকেল ক্যাম্পে সেনা বাহিনীর চিকিৎসক দল সাধারণ চিকিৎসা, শিশু ও মাতৃস্বাস্থ্য, ডেন্টাল সেবা এবং প্রয়োজনীয় ওষুধ বিতরণ করেন। দুর্গম পাহাড়ি অঞ্চলের মানুষের জন্য এ সেবা বিশেষ সহায়তা হিসেবে ভূমিকা রাখছে।

স্থানীয় ম্রো জনগোষ্ঠীর সদস্যরা জানান, সেনাবাহিনীর এসব মানবিক উদ্যোগ তাদের জীবনে ইতিবাচক পরিবর্তন আনছে। দিনব্যাপী আয়োজনে সেনা জোনের কর্মকর্তা, বিভিন্ন র‌্যাংকের সদস্য এবং স্থানীয় গণ্যমান্য ব্যক্তিরা উপস্থিত ছিলেন।