ঢাকায় সড়ক দুর্ঘটনায় লামার সেনা সদস্য আকাশের মৃত্যু

সিবিএন ডেস্ক:

পার্বত্য বান্দরবানের লামা পৌরসভার চেয়ারম্যানপাড়ার বাসিন্দা মো. খোরশেদ আলমের ছেলে বাংলাদেশ সেনাবাহিনীর সদস্য নুর মোহাম্মদ আকাশ ঢাকায় একটি দুর্ঘটনায় মৃত্যুবরণ করেছেন।

শুক্রবার (২৮ নভেম্বর) সকাল ৯টার দিকে সিওডি, ঢাকায় দায়িত্ব পালনকালে একটি সরকারি যানবাহন জ্বালানি নেওয়ার সময় অনাকাঙ্ক্ষিতভাবে নিয়ন্ত্রণ হারালে তিনি এতে আক্রান্ত হন। পরে সহকর্মীরা তাকে দ্রুত সিএমএইচ-এ নিয়ে গেলে চিকিৎসক তাকে মৃত ঘোষণা করেন।

নুর মোহাম্মদ আকাশ ২০২১ সালের ৩১ জানুয়ারি বাংলাদেশ সেনাবাহিনীতে সৈনিক হিসেবে যোগ দেন।

তার মৃত্যুসংবাদ এলাকায় পৌঁছালে শোকের আবহ নেমে আসে। পারিবারিক সূত্রে জানা যায়, তার বাবা শারীরিকভাবে অসুস্থ থাকায় মানসিকভাবে ভেঙে পড়েছেন।

লামা থানার ভারপ্রাপ্ত কর্মকর্তা (ওসি) তোফাজ্জল হোসেন জানান, ঘটনাটি তাদের দৃষ্টি আকর্ষণ করা হয়নি এবং তথ্যটি তারা গণমাধ্যমের মাধ্যমে জেনেছেন।