বাইশারী শাহ নুরুদ্দিন দাখিল মাদ্রাসায় দেশনেত্রী বেগম খালেদা জিয়ার সুস্থতা কামনায় দোয়া মাহফিল

আবদুর রশিদ, নাইক্ষ্যংছড়ি;

বান্দরবানের নাইক্ষ্যংছড়ি উপজেলার বাইশারী শাহ নুরুদ্দিন দাখিল মাদ্রাসায় সাবেক প্রধানমন্ত্রী ও বিএনপি চেয়ারপারসন দেশনেত্রী বেগম খালেদা জিয়ার সুস্থতা কামনায় খতমে কোরআন, মিলাদ ও দোয়া মাহফিল অনুষ্ঠিত হয়েছে।

সোমবার (১ ডিসেম্বর) দুপুর ১টায় মাদ্রাসার হলরুমে আয়োজিত এ দোয়া মাহফিলে মাদ্রাসার শিক্ষক–শিক্ষিকা, শিক্ষার্থী, স্থানীয় রাজনৈতিক নেতৃবৃন্দ ও এলাকার গণ্যমান্য ব্যক্তিবর্গ উপস্থিত ছিলেন।

অনুষ্ঠান পরিচালনা করেন মাদ্রাসার সহকারী শিক্ষক মাওলানা জয়নাল আবেদীন। উপস্থিত ছিলেন মাদ্রাসার ম্যানেজিং কমিটির সদস্য আবদুর রশিদ, বিএনপি নেতা জসিম উদ্দীন, মো. রমজান, মো. আনোয়ারুল হক, জাফর আলমসহ অন্যান্য নেতৃবৃন্দ ও শুভানুধ্যায়ীরা।

দোয়া মাহফিলে বক্তারা বলেন, তিনবারের সাবেক প্রধানমন্ত্রী বেগম খালেদা জিয়া স্বৈরাচারবিরোধী আন্দোলনে আপোষহীন নেতৃত্ব দিয়ে দেশ ও জাতির জন্য অবিস্মরণীয় ভূমিকা রেখেছেন। দেশের এই ক্রান্তিকালে তাঁর বিকল্প নেই। মহান আল্লাহ যেন তাঁকে দ্রুত সুস্থতা ও দীর্ঘ নেক হায়াত দান করেন—এ দোয়া সকলেই একযোগে করেন।

শেষে মাদ্রাসার সুপার মাওলানা নুরুল হাকিম মিলাদ ও দোয়া মাহফিলে বিশেষ মোনাজাত পরিচালনা করেন। মোনাজাতে তিনি বেগম খালেদা জিয়ার সুস্বাস্থ্য, দ্রুত আরোগ্য ও দীর্ঘায়ু কামনা করেন।