আলীকদমে ‘ভার্টিক্যাল ড্রিমার্স আল্ট্রা ম্যারাথন’ অনুষ্ঠিত

সুশান্ত কান্তি তঞ্চঙ্গ্যা, আলীকদম;

বান্দরবানের আলীকদমে কুরুকপাতা–পোয়ামুহুরী সীমান্ত সড়কে ‘ভার্টিক্যাল ড্রিমার্স আল্ট্রা: এডিশন–৩’ ম্যারাথন দৌড় প্রতিযোগিতা অনুষ্ঠিত হয়েছে। শুক্রবার (৫ ডিসেম্বর) ভোরে শুরু হওয়া এই দৌড়ে দুই ক্যাটাগরিতে অংশ নেন প্রায় ৪৫০ দৌড়বিদ।

প্রতিযোগিতার ৫২ কিলোমিটার এবং ২৫ কিলোমিটার—দুটি রুটেই আলীকদম বালিকা উচ্চ বিদ্যালয় থেকে যাত্রা শুরু করে প্রতিযোগীরা কুরুকপাতা পর্যন্ত দৌড়ে পুনরায় শুরুর পয়েন্টে ফিরে আসেন। তরুণ-তরুণীসহ ষাটোর্ধ বহু প্রতিযোগীর অংশগ্রহণে পুরো রুটজুড়ে ছিল উৎসবমুখর পরিবেশ।

‘For Wildlife, For Earth’ প্রতিপাদ্য নিয়ে আয়োজিত এবারের দৌড়ের মূল লক্ষ্য ছিল বনাঞ্চলের বিপন্ন বন্য প্রাণী সংরক্ষণে সচেতনতা বৃদ্ধি। সম্পূর্ণ দাতব্য এ আয়োজন থেকে প্রাপ্ত উদ্বৃত্ত অর্থ ব্যয় করা হবে বান্দরবানের বিভিন্ন বিদ্যালয়ে আদিবাসী শিশুদের শিক্ষাখাতে। আয়োজকরা জানান, এর আগেও ২০২৩ সালে আলীকদম ডিম পাহাড় সড়ক এবং ২০২৪ সালে বান্দরবানের চিম্বুক সড়কে অনুষ্ঠিত হয় ‘ভার্টিক্যাল ড্রিমার্স’-এর পূর্ববর্তী দুটি দৌড়।

৫২ কিলোমিটার আল্ট্রা ম্যারাথনের পুরুষ বিভাগে চ্যাম্পিয়ন হয়েছেন মো. সাজ্জাদ হোসাইন। নারী বিভাগে প্রথম স্থান অর্জন করেন সিফাত ফাহমিদা ইতি এবং জ্যেষ্ঠ বিভাগে চ্যাম্পিয়ন হন মো. আমিনুর রহমান।
২৫ কিলোমিটার ক্যাটাগরিতে পুরুষ বিভাগে প্রথম হয়েছেন আবদুল্লাহ আল নোমান, নারী বিভাগে সৈয়দা ফাতেমি ওয়ারদা এবং জ্যেষ্ঠ বিভাগে প্রথম হন মো. আবদূর রব।

দৌড় শেষে ফিনিশিং লাইনে প্রতিযোগীদের চোখেমুখে দেখা যায় উচ্ছ্বাস, সন্তুষ্টি ও সাফল্যের আনন্দ।

পুরস্কার বিতরণী অনুষ্ঠানে প্রধান অতিথি হিসেবে উপস্থিত ছিলেন আলীকদম সেনানিবাসের জোন কমান্ডার লেফটেন্যান্ট কর্নেল মো. আশিকুর রহমান। তিনি বলেন,
“সারা দেশে দীর্ঘ দূরত্বের দৌড় এখন স্বাস্থ্যসচেতন মানুষের নীরব বিপ্লব। পাহাড়ি এলাকায় এতো দৌড়বিদের অংশগ্রহণ সত্যিই অভূতপূর্ব।”

রেস ডিরেক্টর ফরহান জামান জানান, “প্রতি বছর নতুন ও চ্যালেঞ্জিং কোনো রুটে দৌড় আয়োজনের চেষ্টা করি। যথাযথ পৃষ্ঠপোষকতা পেলে এই আয়োজন নিয়মিতভাবে চালিয়ে যেতে চাই।”

ইভেন্টটির পৃষ্ঠপোষকতায় ছিল লিবারেল ফ্যাশন অ্যান্ড প্যাকেজিং, কালার ড্রপ, ট্রাভেল প্রো ও কিচেন এক্সপার্ট। সার্বিক সহায়তায় ছিল আলীকদম সেনানিবাস, বাংলাদেশ ট্যুরিজম বোর্ড, উপজেলা প্রশাসন ও আলীকদম থানা।