নাইক্ষ্যংছড়ি থানার ওসি মাসরুরুল হকের বিদায়, এলাকায় হতাশা ও উদ্বেগ

আবদুর রশিদ, নাইক্ষ্যংছড়ি;

বান্দরবানের নাইক্ষ্যংছড়ি থানার অফিসার ইনচার্জ (ওসি) মাসরুরুল হককে লটারির মাধ্যমে রাঙামাটির বিলাইছড়ি থানায় বদলি করা হয়েছে। এ খবরে নাইক্ষ্যংছড়ি জুড়ে দেখা দিয়েছে মিশ্র প্রতিক্রিয়া। দায়িত্বশীল ও দক্ষ এই পুলিশ কর্মকর্তার বিদায়ে স্থানীয়দের মধ্যে হতাশা সৃষ্টি হয়েছে। অনেকেই ভালো কাজ করা একজন ওসিকে হারানোর দুঃখের পাশাপাশি ভবিষ্যতের আইনশৃঙ্খলা পরিস্থিতি নিয়ে উদ্বেগ প্রকাশ করেছেন।

স্থানীয়দের মতে, দায়িত্ব গ্রহণের পর থেকে ওসি মাসরুরুল হক নাইক্ষ্যংছড়িতে আইনশৃঙ্খলা পরিস্থিতি নিয়ন্ত্রণে রাখতে উল্লেখযোগ্য ভূমিকা রাখেন। মাদক, চোরাচালান ও বিভিন্ন অপরাধ দমনে তিনি ছিলেন কঠোর ও আপসহীন। তাঁর নেতৃত্বে পুলিশের তৎপরতা বেড়ে যাওয়ায় এলাকায় অপরাধ প্রবণতা কমেছে বলে সচেতন নাগরিকদের দাবি।

শুক্রবার (৫ ডিসেম্বর) বিকেল ৩টায় নাইক্ষ্যংছড়ি থানার হলরুমে ওসি মাসরুরুল হকের বিদায় উপলক্ষে এক সংবর্ধনা অনুষ্ঠানের আয়োজন করা হয়। অনুষ্ঠানে উপস্থিত ছিলেন-  বান্দরবান জেলা বিএনপির সদস্য ও নাইক্ষ্যংছড়ি উপজেলা বিএনপির সাবেক সভাপতি নুরুল আলম কোম্পানি, সাবেক উপজেলা চেয়ারম্যান ও বিএনপি নেতা অধ্যাপক তোফায়েল আহমেদ, নাইক্ষ্যংছড়ি উপজেলা বিএনপির সাবেক সভাপতি ও জেলা বিএনপির সদস্য আরিফ উল্লাহ ছুট্রু, জামায়াতে ইসলামী নাইক্ষ্যংছড়ি আমীর আবু নাছের, উপজেলা বিএনপির সাবেক সাংগঠনিক সম্পাদক নুরুল কাসেম, জেলা স্বেচ্ছাসেবক দলের সাবেক যুগ্ম সম্পাদক সাইফুদ্দিন বাহাদুর, নাইক্ষ্যংছড়ি পেশাজীবী সংগঠনের সভাপতি হাফেজ আবু সুলতান, নাইক্ষ্যংছড়ি বাজার কেন্দ্রীয় জামে মসজিদের খতিব মাওলানা বশির আহমেদ, প্রেসক্লাবের সাধারণ সম্পাদক জাহাঙ্গীর আলম কাজল, থানা পরিদর্শক (তদন্ত) একরামুল্লাহ, সেকেন্ড অফিসার মনসুর হোসেন মানিকসহ স্থানীয় জনপ্রতিনিধি, গণ্যমান্য ব্যক্তি ও বিভিন্ন শ্রেণি-পেশার মানুষ।

বক্তারা ওসি মাসরুরুল হকের সততা, দায়িত্বশীলতা, পেশাদারিত্ব এবং মানুষের প্রতি আন্তরিকতার প্রশংসা করেন। তাঁর ভবিষ্যৎ কর্মজীবনের সফলতা কামনাও করেন সবাই।

বিদায়ী বক্তব্যে ওসি মাসরুরুল হক বলেন,
“দায়িত্বকালীন সময়ে আইনশৃঙ্খলা রক্ষা ও সাধারণ মানুষের সেবাকে সর্বোচ্চ গুরুত্ব দিয়ে কাজ করেছি। নাইক্ষ্যংছড়ির মানুষের ভালোবাসা ও সহযোগিতা আমি আজীবন স্মরণে রাখব।”

স্থানীয়দের মতে, বদলিটি নিয়মিত প্রশাসনিক প্রক্রিয়ার অংশ হলেও একজন দক্ষ ও জনপ্রিয় পুলিশ কর্মকর্তার বিদায়ে যে শূন্যতা তৈরি হয়েছে, তা সহজে পূরণ হবে না।